text: Stjal dyre parfumer 
  18 august 2011 kl. 10.49
  Matas i Haderslev rippet for dyre herreparfumer til 200.000 kr. Formentlig bestilt arbejde.
  Klokken 01.18 i nat var der indbrud i Matas i Storegade i Haderslev. Det skriver jv.dk.
  Gerningsmændene - formodentlig fire unge fyre - slap afsted med herreparfumer til en værdi af op mod 100.000 kroner - vel at mærke i virksomhedens indkøbspriser. Det vil sige, at det i udsalgsværdi løber op i det dobbelte.
  
  Kun de dyre mærker er væk 
  - De vidste præcis, hvad de gik efter. Det er mærker som Armani, Chanel og Dior, fortæller materialist Peter Carstensen til jv.dk.
  På hylderne i butikken er det også meget tydeligt, at gerningsmændene vidste, hvad de gik efter. Mens ét mærke på en af hylderne er fjernet, så er alle andre mærker ved siden af, over og under blevet ladt tilbage.
  